*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 24ης Οκτωβρίου 1988

σχετικά με τη βελτίωση της αποτελεσματικότητας των γεωργικών διαρθώσεων στην Ομοσπονδιακή Δημοκρατία της Γερμανίας, σύμφωνα με τον κανονισμό (ΕΟΚ) αριθ. 797/85 του Συμβουλίου

(Το κείμενο στη γερμανική γλώσσα είναι το μόνο αυθεντικό)

(88/578/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), όπως τροποποιήθηκε τελευταία από τον κανονισμό (ΕΟΚ) αριθ. 1137/88 (2), και ιδίως το άρθρο 25 παράγραφος 3,

Εκτιμώντας:

ότι η κυβέρνηση της Ομοσπονδιακής Δημοκρατίας της Γερμανίας ανακοίνωσε, σύμφωνα με το άρθρο 24 παράγραφος 1 δεύτερη περίπτωση του κανονισμού (ΕΟΚ) αριθ. 797/85 τις νομοθετικές, κανονιστικές και διοικητικές διατάξεις που απαριθμούνται στο παράρτημα της παρούσας απόφασης σχετικά με τη θέση σε εφαρμογή του τίτλου V του κανονισμού (ΕΟΚ) αριθ. 797/85·

ότι, σύμφωνα με το άρθρο 25 παράγραφος 3 του κανονισμού (ΕΟΚ) αριθ. 797/85, η Επιτροπή πρέπει να αποφασίσει εάν, ανάλογα με το κατά πόσον οι εν λόγω διατάξεις συμβιβάζονται με τον προαναφερθέντα κανονισμό και λαμβανομένων υπόψη των στόχων του κανονισμού αυτού καθώς και της απαραίτητης διασύνδεσης μεταξύ των διαφόρων μέτρων, πληρούνται οι όροι για χρηματοδοτική συμμετοχή της Κοινότητας στην κοινή ενέργεια που αναφέρεται στον τίτλο V του εν λόγω κανονισμού·

ότι, σύμφωνα με τον τίτλο V του κανονισμού (ΕΟΚ) αριθ. 797/85, τα κράτη μέλη μπορούν να εισάγουν στις ζώνες που θεωρούνται ιδιαίτερα ευαίσθητες από άποψη προστασίας του περιβάλλοντος και των φυσικών πόρων καθώς και από άποψης διατήρησης των φυσικών πόρων όπως και από άποψη διατήρησης των φυσικών καλλονών, μέτρα που συμβάλλουν στην εισαγωγή και τη διατήρηση μεθόδων παραγωγής οι οποίες ανταποκρίνονται στα ιδιαίτερα χαρακτηριστικά των εν λόγω ζωνών·

ότι τα μέτρα αυτά αφορούν τη χορήγηση ετήσιας πριμοδότησης ανά εκτάριο στους κατόχους γεωργικών εκμεταλλεύσεων οι οποίοι αναλαμβάνουν να εφαρμόσουν, για τουλάχιστο πέντε έτη και στο πλαίσιο προγράμματος για μια συγκεκριμένη ζώνη, συγκεκριμένες μεθόδους παραγωγής·

ότι τα μέτρα που προβλέπονται στις διατάξεις που ανακοινώθηκαν ανταποκρίνονται στους στόχους του τίτλου V του κανονισμού (ΕΟΚ) αριθ. 797/85·

ότι, ωστόσο, η χρηματοδοτική συμμετοχή της Κοινότητας στο προβλεπόμενο σύστημα ενίσχυσης περιορίζεται μόνο στις περιπτώσεις πληρούν τους όρους και τα κριτήρια που καθορίζονται στον τίτλο V του κανονισμού (ΕΟΚ) αριθ. 797/85·

ότι τα μέτρα που προβλέπονται από τις διατάξεις τις σχετικές με το Land Schleswig Holstein αφορούν την οριοθέτηση των ζωνών που θεωρούνται ευαίσθητες από άποψη προστασίας του περιβάλλοντος · ότι προσδιορίζουν, κατάλληλα, τις μεθόδους παραγωγής ώστε να συμβιβάζονται με την απαίτηση για προστασία των εν λόγω ζωνών και ότι το ποσό της ενίσχυσης καθορίζεται ανάλογα με τις υποχρεώσεις που έχουν αναλάβει οι γεωργοί και την επακόλουθη μείωση των εισοδημάτων· ότι, κατά συνέπεια, πληρούν τους όρους και ανταποκρίνονται στους στόχους του τίτλου V του κανονισμού (ΕΟΚ) αριθ. 797/85·

ότι, ωστόσο, η παρούσα απόφαση αφορά μόνο τα μέτρα που προβλέπονται στον κανονισμό (ΕΟΚ) αριθ. 797/85· και ότι, κατά συνέπεια, δεν αφορά τα μέτρα για την κάλυψη των ζημιών που προκλήθηκαν από τις αγριόπαπιες τα οποία προβλέπονται στις διατάξεις που ανακοινώθηκαν από το Land Schleswig Holstein·

ότι οι διατάξεις που αναφέρονται στο παράρτημα της παρούσας απόφασης και αφορούν τα Laender Hessen και Saarland δεν οριοθετούν τις ευαίσθητες ζώνες όπως προβλέπεται στο άρθρο 19 του κανονισμού (ΕΟΚ) αριθ. 797/85·

ότι οι διατάξεις που περιλαμβάνονται στο παράρτημα της παρούσας απόφασης και αφορούν την πόλη της Βρέμης αφορούν μέτρα τα οποία δεν έχουν εθελοντικό χαρακτήρα όπως προβλέπεται στο άρθρο 19 του κανονισμού (ΕΟΚ) αριθ. 797/85·

ότι ζητήθηκε η γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) σχετικά με τα χρηματοδοτικά θέματα·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η οδηγία της 5ης Ιουνίου 1987 του Υπουργού τροφίμων, γεωργίας και δασών του Land Schleswig Holstein, που ανακοινώθηκε από την κυβέρνηση της Ομοσπονδιακής Δημοκρατίας της Γερμανίας σύμφωνα με το άρθρο 24 παράγραφος 1 δεύτερη περίπτωση του κανονισμού (ΕΟΚ) αριθ. 797/85 πληροί τις προϋποθέσεις για τη χρηματοδοτική συμμετοχή της Κοινότητας στην ενέργεια που αναφέρεται στον τίτλο V του εν λόγω κανονισμού, εξαιρουμένων των μέτρων για την κάλυψη των ζημιών που προκλήθηκαν από τις αγριόπαπιες.

2. Οι νομοθετικές, κανονιστικές και διοικητικές διατάξεις που περιλαμβάνονται στο παράρτημα της παρούσας απόφασης, οι οποίες θεσπίστηκαν στα Laender Bremen, Hessen και Saarland και ανακοινώθηκαν από την κυβέρνηση της Ομοσπονδιακής Δημοκρατίας της Γερμανίας σύμφωνα με το άρθρο 24 παράγραφος 1 δεύτερη περίπτωση του κανονισμού (ΕΟΚ) αριθ. 797/85, δεν πληρούν τους όρους για χρηματοδοτική συμμετοχή της Κοινότητας στην ενέργεια που αναφέρεται στον τίτλο V του εν λόγω κανονισμού.

Άρθρο 2

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 24 Οκτωβρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 93 της 30. 3. 1985, σ. 1.

(2) ΕΕ αριθ. L 108 της 29. 4. 1988, σ. 1.

ΠΑΡΑΡΤΗΜΑ

Κατάλογος των νομοθετικών, κανονιστικών και διοικητικών διατάξεων που αποτελούν αντικείμενο της παρούσας απόφασης

SCHLESWIG-HOLSTEIN

Οδηγία της 5ης Ιουνίου 1987 του Υπουργού τροφίμων, γεωργίας και δασών σχετικά με τη χορήγηση αποζημίωσης για τις εργασίες διατήρησης στα πλαίσια του προγράμματος του Halligen.

BREMEN

Οδηγία της 3ης Απριλίου 1987 του γερουσιαστή για την προστασία του περιβάλλοντος σχετικά με τη χορήγηση αποζημίωσης για τη διατήρηση των εκτάσεων που βρίσκονται στη ζώνη περιβαλλοντολογικής προστασίας «Borgfelder Wuemmewiesen».

HESSEN

Οδηγία της 27ης Φεβροουαρίου 1987 του Υπουργού γεωργίας και δασών, για την εφαρμογή των μέτρων στα πλαίσια του προγράμματος που αφορά την ανάπτυξη και τη διατήρηση φυτικών ειδών άλλης οικολογικής αξίας, στους αρόσιμους βοσκοτόπους και αγρούς.

SAARLAND

Οδηγία της 30ής Απριλίου 1987 του Υπουργού οικονομικών υποθέσεων σχετικά με την ενθάρρυνση ειδικών γεωργικών δραστηριοτήτων που αποσκοπούν στην προστασία της φύσης και του περιβάλλοντος.